作者:楊巨源
標題:奉酬竇郎中早入省苦寒見寄
內容:玄冥怒含風，群物戒嚴節。空山頑石破，幽澗層冰裂。題詩金華彥，接武丹霄烈。曠懷玉京雲，孤唱粉垣雪。窮陰總凝冱，正氣直肅殺。天狼看墜地，霜兔敢拒穴。悠然蓬蒿士，亦得奉朝謁。羸驂苦遲遲，單僕怨切切。端闈仙階邃，廣陌凍橋滑。旭日鴛鷺行，瑞煙芙蓉闕。司寒申鄭重，成歲在凜冽。謝監逢酒時，袁生閉門月。漸思霜霰減，欲報陽和發。誰家挾纊心，何地當壚熱。慘舒能一改，恭聽遠者說。